Homa Hotel Group is 'n dogtermaatskappy van Iran se nasionale lugredery "Iran Air" wat vyfsterhotelle in groot Iranse stede bedryf. Die ketting se hotelle met altesaam 912 kamers is in Teheran, Shiraz, Bandar Abbas en Mashhad (twee hotelle) geleë. Alle hotelle is voor die Irannese Rewolusie in 1979 opgerig, met uitsondering van die tweede hotel in Mashhad wat in die laat 1990's gebou is. Die "Homa Hotel" in Teheran is die groep se bekendste hotel en het vroeër as "Arya-Sheraton Hotel" bekend gestaan.